‘জটিলতা, তর্কবিতর্ক, কল্পনা জল্পনা না হলে আর বিখ্যাত মানুষের জীবনেতিহাস কি! উইলিয়ামের এই উইলে স্ত্রীকে প্রদত্ত সেকেণ্ড বেস্ট বেড্ পরবর্তীকালে কবির দাম্পত্য জীবন নিয়ে জনমানসে বিভিন্ন দ্বন্দ, সংশয়, অনুমান, সিদ্ধান্তের আকাশকুসুম রচনা করেছিল। কেউ বলে একদিনের জন্যও স্ত্রীকে নিয়ে খুশী ছিলেন না কবি। তাই শাস্তিস্বরুপ এমন উইল। কারো মতে গর্ভাবস্থায় জোর করে হাথওয়েজরা বিবাহে বাধ্য করায় ক্ষুব্ধ উইলিয়াম শোধ তোলেন এইভাবে। কিন্তু সহজ সত্যটা হল এই যে, ট্যুডর যুগে সমাজের প্রতিষ্ঠিত মানুষদের জীবনে পালঙ্কের ছিল অসীম গুরুত্ব। এ যুগের মতন ঘড়ি ঘড়ি আসবাব বদল হত না সেই যুগে। বংশ পরম্পরার গৌরব ও ঐতিহ্যবাহী পালঙ্ক তাই ট্যুডরদের জীবনে প্রায় একটি ছোট গৃহের মর্যাদাতুল্য ছিল। শেক্সপীয়র তাই তাঁর প্রিয় পত্নীকে তাঁদের দাম্পত্য জীবনের মধুর স্মারক স্বরূপ জমকালো খাটটি দান করে পত্নীর প্রতি তাঁর অনুরাগই প্রদর্শন করেছিলেন। সে যুগে পিতৃদত্ত সম্পত্তির “দ্য বেস্ট” অর্থাৎ সেরা অগ্রভাগ পেত সন্তানরা। এবং বিধবারা পেত “দ্য সেকেণ্ড বেস্ট”। এমনই ছিল সে যুগের রীতি। প্রথম জীবনে পিতামাতারা নিজেরা দ্য বেস্ট-টুকু উপভোগ করে শেষজীবনে সেটুকু দিয়ে যেতেন বয়োঃপ্রাপ্ত সন্তানদের, যখন তাদের জীবনে ঐ বেস্টটুকুর বড় প্রয়োজন। বড়ই আকর্ষক এ প্রথা, কি বলেন !’ গাইডের কথার প্রতিবাদে কোনো যুক্তি পেলাম না।